महिला पहलवानों के साथ Sexual Harrasment करने वाले ब्रजभूषण पर क्यों नहीं हो रही कार्रवाई-विनेश फोगाट
Channel: First Byte.tv
Date: 24/04/2023

दिल्ली महिला आयोग (DCW) ने भारतीय कुश्ती महासंघ (WFI) के अध्यक्ष बृजभूषण शरण सिंह के खिलाफ महिला पहलवानों द्वारा दायर यौन उत्पीड़न की शिकायत के संबंध में नगर पुलिस को नोटिस जारी किया है. महिला आयोग ने कहा कि उसे जानकारी मिली है कि पुलिस ने अभी तक इस मामले में प्राथमिकी दर्ज नहीं की है. महिला आयोग ने कहा, ‘‘शिकायतकर्ता ने आयोग को सूचित किया है कि एक नाबालिग सहित कई महिला पहलवानों ने आरोप लगाया है कि आरोपी व्यक्ति भारतीय कुश्ती महासंघ में अपने कार्यकाल के दौरान उनके खिलाफ यौन उत्पीड़न के अपराध में शामिल रहा है.’’ उसने कहा, ‘‘शिकायतकर्ता ने आयोग को यह भी बताया है कि इस संबंध में 21 अप्रैल को कनॉट प्लेस पुलिस थाने में एक शिकायत दर्ज कराई गई थी.’’आयोग ने कहा कि शिकायतकर्ता ने बताया है कि जब उन्होंने उनसे (एसएचओ) सोमवार तक प्राथमिकी दर्ज करने का आश्वासन मांगा, तो उन्होंने कहा कि वह इसकी गारंटी नहीं दे सकते. आयोग ने अपने नोटिस में देरी के लिए जिम्मेदार अधिकारी के खिलाफ की गई कार्रवाई के विवरण के साथ प्राथमिकी दर्ज करने में देरी के कारणों के बारे में पूछा है. इसने 25 अप्रैल तक मामले में विस्तृत कार्रवाई रिपोर्ट भी मांगी है. एक वरिष्ठ पुलिस अधिकारी ने कहा, ‘‘हमें इस संबंध में एक शिकायत मिली है और जांच जारी है. मामले में अभी तक कोई प्राथमिकी दर्ज नहीं की गई है.’’